**ΣΧΕΔΙΟ ΚΑΝΟΝΙΣΜΟΥ ΛΕΙΤΟΥΡΓΙΑΣ ΛΑΙΚΗΣ ΕΝΟΤΗΤΑΣ**

**ΠΡΟΟΙΜΙΟ**

Η Λαϊκή Ενότητα είναι μετωπικός πολιτικός φορέας, ανένταχτων αριστερών πολιτών, πολιτικών κομμάτων, οργανώσεων, συλλογικοτήτων, της ριζοσπαστικής και κινηματικής Αριστεράς. Εμπνέεται από τις καλύτερες παραδόσεις και ιδέες του ελληνικού και παγκόσμιου εργατικού κινήματος, των εθνικοαπελευθερωτικών κινημάτων, των κινημάτων για τα ανθρώπινα δικαιώματα,την ειρήνη και την προστασία του περιβάλλοντος Αγωνίζεται για την υπεράσπιση και διεύρυνση των δικαιωμάτων των εργαζομένων, της νεολαίας, των γυναικών, των μειονοτήτων και κάθε ανθρώπου που είναι θύμα καταπίεσης και εκμετάλλευσης .

Η Λαϊκή Ενότητα αμφισβητεί και αντιπαλεύει το εκμεταλλευτικό αυταρχικό σύστημα του καπιταλισμού, στρατηγικός στόχος των δυνάμεων και των μελών της είναι ο σοσιαλισμός και η κατάργηση κάθε είδους εκμετάλλευσης και καταπίεσης ανθρώπου από άνθρωπο.

**ΑΡΘΡΟ 1.**

**ΑΡΧΕΣ ΛΕΙΤΟΥΡΓΙΑΣ**

1. Η Λαϊκή Ενότητα λειτουργεί στη βάση των αξιών της Δημοκρατίας και του σεβασμού όλων των απόψεων.
2. Η Λαϊκή Ενότητα λειτουργεί συλλογικά. Οι αποφάσεις των οργάνων της λαμβάνονται μετά από διαβούλευση και με βάση τις αρχές της συναίνεσης και ανοχής.
3. Οι οργανώσεις που την συναποτελούν επιδιώκουν την μεγαλύτερη δυνατή εκπροσώπηση των γυναικών στα συλλογικά όργανα της.
4. Η Λαϊκή Ενότητα είναι ανοιχτή σε κάθε ανένταχτο αριστερό πολίτη αλλά και σε κάθε νέα Οργάνωση που επιθυμεί να ενταχθεί σε αυτήν.
5. Κάθε νέα Οργάνωση αυτοδικαίως εκπροσωπείται στα όργανα της Λαϊκής Ενότητας
6. Με απόφαση της Πολιτικής Γραμματείας, ανένταχτος μπορεί να αποτελέσει μέλος του Πολιτικού Συμβουλίου η/ και της Πολιτικής Γραμματείας.

**ΑΡΘΡΟ 2.**

**ΜΕΛΟΣ ΛΑΙΚΗ ΕΝΟΤΗΤΑΣ**

1. Μέλος της Λαϊκής Ενότητας είναι κάθε μέλος κόμματος, οργάνωσης η συλλογικότητας που συμμετέχει σε αυτήν και κάθε ανένταχτος αριστερός πολίτης που συμφωνεί με τις βασικές προγραμματικές θέσεις και τον Κανονισμό Λειτουργίας της.
2. Κάθε μέλος έχει δικαίωμα να συμμετέχει στα όργανα της Λαϊκής Ενότητας με βάση τον Κανονισμό Λειτουργίας.
3. Για την απώλεια της ιδιότητας του μέλους εισηγείται το όργανο στο οποίο συμμετέχει και δραστηριοποιείται το μέλος και αποφασίζει η Πολιτική Γραμματεία.

**ΑΡΘΡΟ 3.**

**ΣΥΓΚΡΟΤΗΣΗ ΛΑΙΚΗΣ ΕΝΟΤΗΤΑΣ**

1. Η Λαϊκή Ενότητα συγκροτείται πανελλαδικά σε Πολιτικές Επιτροπές ,ανά Δήμο (η όμορους Δήμους), Νομό η Εκλογική Περιφέρεια.
2. Κάθε Πολιτική Επιτροπή, με τον τρόπο που αυτή επιλέγει, ορίζει/αναδεικνύει τον Συντονιστή και την διάρκεια της θητείας του.
3. Η Λαϊκή Ενότητα επιδιώκει την δημιουργία Πολιτικών Επιτροπών και στους χώρους εργασίας.
4. Οι Πολιτικές Επιτροπές είναι υπεύθυνες για την περιοχή και τον χώρο δράσης τους.

**ΑΡΘΡΟ 4.**

**ΟΡΓΑΝΑ ΛΑΙΚΗΣ ΕΝΟΤΗΤΑΣ**

 **Πανελλαδική Συνδιάσκεψη μελών**

1. Ανώτερο όργανο της Λαϊκής Ενότητας είναι η Πανελλαδική Συνδιάσκεψη των μελών της που διεξάγεται κάθε 3 χρόνια. Έκτακτη Πανελλαδική Συνδιάσκεψη μπορεί να συγκληθεί μετά από απόφαση της Πολιτικής Γραμματείας. Η διαδικασία και η σύνθεση της Πανελλαδικής Συνδιάσκεψης αποφασίζεται από την Πολιτική Γραμματεία.
2. Η Πανελλαδική Συνδιάσκεψη έχει την ευθύνη συζήτησης και έγκρισης των πολιτικών αποφάσεων και της συγκρότησης των οργάνων.

 **Πολιτικό Συμβούλιο**

1. Αποτελείται από τους Συντονιστές των Πολιτικών Επιτροπών, από τους εκλεγμένους αιρετούς, τους υπεύθυνους των τμημάτων, από τα μέλη της Πολιτικής Γραμματείας και από μέλη που ορίζουν οι οργανώσεις που συμμετέχουν στην Λαϊκή Ενότητα.
2. Το Πολιτικό Συμβούλιο συνέρχεται μετά από απόφαση της ΠΓ ,συζητάει για τα κρίσιμα πολιτικά ζητήματα της συγκυρίας, αξιολογεί την εφαρμογή των αποφάσεων της Πανελλαδικής Συνδιάσκεψης και διαμορφώνει σχέδιο δράσης.

 **Πολιτική Γραμματεία**

1. Αποτελείται από εκπροσώπους όλων των οργανώσεων και ανένταχτων πολιτών και επικυρώνεται από την Πανελλαδική Συνδιάσκεψη. Τα ανένταχτα μέλη της ΛΑΕ εγκρίνονται για την ΠΓ στην Πανελλαδική Συνδιάσκεψη. Ο κατ’ αρχήν αριθμός των μελών της ορίζεται από την Πανελλαδική Συνδιάσκεψη.
2. Η ΠΓ αποφασίζει την ένταξη κομμάτων, οργανώσεων η συλλογικοτήτων στην ΛΑΕ , και έχει την δυνατότητα να εντάξει ανένταχτους αριστερούς πολίτες στο Πολιτικό Συμβούλιο η /και στην Πολιτική Γραμματεία.
3. Έχει την ευθύνη υλοποίησης των αποφάσεων της Πανελλαδικής Συνδιάσκεψης.
4. Παρεμβαίνει καθημερινά στην επικαιρότητα και αποφασίζει για μέτρα που βοηθούν στην καλύτερη λειτουργία, οργάνωση και δράση της Λαϊκής Ενότητας.
5. Αποφασίζει για την πολιτική και εκλογική τακτική μετά από διαβούλευση με το Πολιτικό Συμβούλιο.
6. Αποφασίζει για την εκλογική τακτική στις Αυτοδιοικητικές Εκλογές μετά από διαβούλευση με τις Πολιτικές Επιτροπές.

**Όργανα και Εκπροσώπηση**

1. Η Πανελλαδική Συνδιάσκεψη δικαιούται να ορίζει επιπλέον όργανα διοίκησης και εκπροσώπησης της Λαϊκής Ενότητας μετά από εισήγηση της Πολιτικής Γραμματείας.
2. Τα όργανα αυτά υποχρεούνται να εκφράζουν τις αποφάσεις των Οργάνων της Λαϊκής Ενότητας.

**ΑΡΘΡΟ 5.**

**ΘΕΜΑΤΙΚΈΣ ΕΠΙΤΡΟΠΕΣ-ΤΜΗΜΑΤΑ**

Με απόφαση της Πολιτικής Γραμματείας μπορούν να συγκροτηθούν ειδικές θεματικές επιτροπές η τμήματα, με μόνιμο η μη χαρακτήρα, με στόχο την μελέτη και την παρακολούθηση κρίσιμων πολιτικών , οικονομικών και κοινωνικών θεμάτων. Οι επιτροπές-τμήματα ενημερώνουν, εισηγούνται, στην Πολιτική Γραμματεία η οποία και αποφασίζει για την αξιοποίηση των εισηγήσεων και συμπερασμάτων.

**ΑΡΘΡΟ 6.**

**ΟΙΚΟΝΟΜΙΚΑ**

1. Η Λαϊκή Ενότητα επιδιώκει την οικονομική της αυτάρκεια και ανεξαρτησία και στηρίζεται αποκλειστικά στις συνδρομές των οργανώσεων και των μελών της σε τοπικό και κεντρικό επίπεδο και στην κρατική χρηματοδότηση.
2. Τα αιρετά μέλη της Λαϊκής Ενότητας που λαμβάνουν κρατική αποζημίωση , με απόφαση της Πολιτικής Γραμματείας, καταθέτουν με πάγια εντολή ποσοστό της αποζημίωσης στο κεντρικό λογαριασμό της Λαϊκής Ενότητας.